דבשון

דִּבְשׁוֹן (באנגלית: Honey dipper) הוא כלי מטבח שבאמצעותו ניתן להעביר נוזל צמיג (לרוב דבש כשאינו גבישי) מכלי הקיבול שלו, ולאחר יד ליצוקו במקום הרצוי, אם כי בכמויות קטנות.
המילה דִּבְשׁוֹן חודשה על ידי האקדמיה ללשון העברית בשנת תשע"א (2011). המילה מורכבת מדבש והסיומת -ון, ממשקל קִטְלוֹן, המציינת כלי. שמותיו הנפוצים עד לפני אותו חידוש היו 'מקל דבש' או 'מקלון דבש', 'רודה דבש', על שם פעולת רדיית הדבש, ו-'כף דבש' או 'כפית דבש' אף שאינו קשור לכף או לכפית. כלי הקיבול שמכיל את הדבש, חודש לשם "דבשית".

מאפיינים ואופן השימוש

בדרך כלל דבשון עשוי מעץ שעבר גילוף במחרטה, אך גם נפוץ בצורתו מפלסטיק, מסיליקון, מזכוכית ואפילו ממתכת. בקצה הידית ישנם חריצים בעלי רווח זהה הנוצרים בין מעגלים המחוברים לציר משותף וחד-מרכזי לכדי ראש מעוגל וסלילי אשר מקנים לכלי את תכונתו. אורכו הסטנדרטי הוא 7 אינץ' (בקירוב 18 ס"מ), וזה כדי להקל על אופן החדרתו לצנצנות. בחלק מצנצנות הדבש חור אופייני בקצהו או במרכזו של המכסה דרכו נכנסת ידית הדבשון. עם זאת, לדבשון אין צורה אחידה, והיא מושפעת מהתרבות המקומית ומהצרכים אותם היא משרתת.
החריצים בדבשון נועדו להגדיל את שטח הפנים שלו ביחס לגודלו, ובכך הנוזל (דבש) שיש לו צמיגות גבוהה, ינוע באיטיות, ישאף לשמור על מתח פנים וישאר בתוך הכלי לזמן קצר בזמן שהמשתמש מסובב אותו, דבר המאפשר הוצאה מהכלי. אודות לתכונה זאת, בג'ירוקינטיקה  (ענף בפיזיקה התאורטית) נעזרים בדבשון להמחשת מערבולות פלזמה במנגנונים אלקטרומגנטיים לא ליניאריים מעגליים. השימוש בדבשון מעץ נועד לאסוף יותר דבש לעומת חומרים אחרים עם מקדמי חיכוך שונים. מומלץ להימנע משימוש בדבשון ממתכת, כיוון שבמגע בין החומצות שבדבש למתכות מסוימות מתרחשת תגובה כימית, המביאה לשינויים כימיקליים בהרכבו ובהדרגה לירידה באיכותו. ציפוי דבשון עץ בשמן מינרלי, כזה שאינו מזיק לבריאות, יקנה לו עמידות פיזית  ויקל בשטיפתו.
אחת השיטות לשימוש בדבשון היא טבילתם של כל החריצים אל תוך הנוזל ולסובבו באיטיות בין האמה לאגודל אגב העברתו למקום הרצוי, כדי למנוע טפטוף. דוגמאות לשימושיו הפופולרים הן נטיפת זרזיף דבש על חלה, לחם, מַרְקוֹעַ (ביסקוויט), ושאר דגנים. לדבשון גם ביטוי בתרבות הבריטית; כחלק מגינוני מסורת שעת התה המלווה בדבש (לעיתים כתחליף לסוכר), משתמשים בדבשון להמתקת המשקה, תה או קפה באופן שתואר.

היסטוריה

ההיסטוריה של תרבות הדבש באשר לצריכתו ולהפקתו בעת העתיקה ובימי הביניים ובפרט, לזו של הדבשון נחקרת באופן מצומצם ועומדים לה ממצאים ארכאולוגיים ועדויות כתובות מעטים.
מבדיקה שנערכה על ידי מומחים ממשרד הפטנטים וסימני המסחר האמריקני (בקיצור: USPTO), גוף בינלאומי האמון גם על איגוד והנגשת כלל הפטנטים בעולם בכפוף לאמנת שיתוף הפעולה לפטנטים, הדבשון בצורתו הנוכחית אינו פטנט. ייתכן מאוד ששימש עוד משלהי המאה ה-18, הואיל ולפי סעיף 102(a) לחוק הפטנטים האמריקאי , העוסק בחדשנות של המצאה, לא ניתן לרשום פטנט על המצאה שתוארה בעבר בהדפסה כלשהי, המצאה הנמצאת בשימוש ציבורי, או כזאת הזמינה לציבור באופן אחר בטרם נתבעה להכרה כפטנט; בנוסף לכך שב- 10 באפריל 1790, הממשלה הפדרלית של ארצות הברית הייתה הראשונה להסדיר חוק לפטנטים, פעולה שהיוותה קונסולידציה למערכת הפטנטים המודרנית הראשונה, המתעדת ברשומותיה את כלל הפטנטים, שלימים התהוותה לכדי משרד הפטנטים וסימני המסחר האמריקני. קיימת גם האפשרות שהדבשון הומצא וייוצר מאוחר יותר, מבלי להירשם כפטנט. מאז נרשמו פטנטים רבים בהשראת הדבשון ותכונותיו הפיזיקליים. אף על פי כן, לא ברור באיזו תקופה הומצא הדבשון כפי שמוכר כיום.

בתרבות הפופולרית

לרבות תרומותיו, הקושי הכרוך בניקיונו עקב צורתו והסבלנות הנדרשת בעת יציקת דבש מביאים רבים לזנוח אותו ודווקא להשתמש בכפית. אף על פי כן, הצליח הדבשון לחדור לתרבויות רבות כחלק ממכלול כלי המטבח, ומהווה כיום פריט יוקרה-מסורתי המלווה ארוחות במסעדות, בסעודות חג (דוגמת ראש השנה או חג המולד), ובזמנים מסורתיים (דוגמת שעת התה).
חברות מסחריות עושות שימוש בדבשון כסמל קונוטציבי למתיקות, אושר ושמחה, גם אם הן אינן קשורות לתעשיית המזון, ומשלבות אותו בפרסומות ובעלונים.] כך למשל, הקמע של מותג דגני הבוקר "האני נאט צ'יריוס" , נראה כשהוא מחזיק בידו דבשון. חברת הצעצועים האמריקאית מאטל ייצרה צעצועי פו הדב יחד עם דבשונים.
מחקרים שונים בנושא התפתחות השפה  בקרב תינוקות, שפורסמו בספרות המקצועית ובכתבי עת למדע פופולרי בתחומים פסיכולוגיה, בלשנות וחינוך, השתמשו בדבשון בתור אובייקט מיועד (Nominative-object), מתוך הנחת היסוד שפעוטות בגיל שנתיים לא נחשפו לדבשון בעבר, לא יודעים לשמו ולְמה הוא משתמש, בשונה מאובייקטים "פשוטים" רבים אחרים, ומשום צורתו הייחודית התואמת לצורכי המחקר.